SET พรุ่งนี้เสี่ยงลงต่อ แนวรับ 1,360-1,345
บล.ไทยพาณิชย์ มองแนวโน้มการลงทุนในวันพรุ่งนี้ (27 พ.ย.) ตลาดมีโอกาสที่จะปรับตัวลง พร้อมให้แนวรับ 1,360-1,345 จุด ส่วนแนวต้าน 1,380-1,390 จุด
26 พ.ย. 2558

นายเอกภาวิน สุนทราภิชาติ ผู้จัดการฝ่ายกลยุทธ์การลงทุน บล.ไทยพาณิชย์ เปิดเผยถึงตลาดหุ้นไทยวันนี้ (26 พ.ย.) ปรับตัวลง เจอแรงขายจากหุ้นในกลุ่มสื่อสารที่กดดันตลาดฯนำดิ่ง เนื่องจากวิตกกังวลเกี่ยวกับต้นทุนที่จะเพิ่มขึ้นจากการประมูล 4G ขณะที่ปัจจัยหนุนก็ไม่มีอะไร ส่วนหุ้นในกลุ่มพลังงานก็ยังขึ้นไม่ได้ ด้านกลุ่มแบงก์ก็กังวลเรื่องหนี้ที่ไม่ก่อให้เกิดรายได้ (NPL) ที่อยู่ในระดับสูง
ด้านตลาดหุ้นอื่นในภูมิภาคเอเชียวันนี้แกว่งแคบทั้งในแดนบวก-ลบ โดยต่างรอดูปัจจัยในสัปดาห์หน้า ทั้งตัวเลขการจ้างงานของสหรัฐฯที่จะประกาศในสัปดาห์หน้า ซึ่งจะเป็นตัวที่ใช้ในการพิจารณาการปรับขึ้นอัตราดอกเบี้ยของธนาคารกลางสหรัฐ (FED) ด้วย และในวันที่ 3 ธ.ค.ก็จะมีการประชุมธนาคารกลางยุโรป (ECB) ซึ่งก็คาดหวังกันว่าจะมีการเพิ่มมาตรการผ่อนคลายเชิงปริมาณ (QE) ทำให้มองเป็นปัจจัยบวกในระยะสั้น อย่างไรก็ดี ภาพรวมของตลาดหุ้นขณะนี้อยู่ในทิศทางที่จะปรับตัวลง
แนวโน้มการลงทุนในวันพรุ่งนี้ (27 พ.ย.) มองว่าตลาดมีโอกาสที่จะปรับตัวลง พร้อมให้แนวรับ 1,360-1,345 จุด ส่วนแนวต้าน 1,380-1,390 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 198.50 บาท ลดลง 6.50 บาท
JAS ปิดที่ 4.96 บาท ลดลง 0.14 บาท
INTUCH ปิดที่ 66.00 บาท ลดลง 2.00 บาท
TRUE ปิดที่ 8.35 บาท ลดลง 0.15 บาท
AOT ปิดที่ 311.00 บาท ลดลง 2.00 บาท